Med en imponerende tredjeplads på lørdagens enkeltstart, er Jonas Vingegaard så godt som sikker på at ende på som nummer to i Tour de France. Hvis bare danskeren kan holde sig på cyklen på 21. etapes paradekørsel, skal han på podiet i Paris som den første dansker i 25 år. Og den følelse er svær at beskrive for den 24-årige thybo. - Jeg synes, det er fuldstændig vanvittigt. Jeg kan slet ikke forstå det. Jeg er helt tom for ord. Du ser faktisk en lille smule rørt ud... - Det er jeg også, siger Jonas Vingegaard. Vil slå Pogacar Kometdanskeren blev også forholdt til, hvad den store præstation giver af perspektiv for fremtiden. - Det betyder meget for karrieren, at jeg ved, jeg kan det her. Jeg har aldrig rigtig vidst, hvordan jeg ville have det i en tredje uge. Jeg ved, når jeg forbereder mig, som jeg skal, kan jeg også være der i tredje uge. - Det er selvfølgelig dejligt at vide. Har du ambitioner om at gå hjem og finde ud af, hvordan du slår Pogacar? - Ja, det kan man vel godt sige. Vi prøver igen næste år!

Referat:
Jumbo-Visma-rytteren var helt uden ord, da han stillede op til interview efter 20. etape.